སྤེ་བོན་ཐོག་ཙེའི་ཞལ་ནས།གཉན་ཆེན་གངས་དཀར་ཏི་སེ་ལ།བསྒོམ་བསྒྲུབ་ཡུན་དུ་གང་བྱས་པ།རབ་ལ་སྟོང་ཉིད་ལྟ་བ་ནི།ཐོགས་མེད་རྩེ་རྒྱལ་ལྟ་བ་འཆར།ཞེས་སོགས་ནས།ཕྱག་དང་སྐོར་བ་བྱས།གཅིག་བཅུ་ཁྲི་འབུམ་དག་ཏུ་འགྲོ།མཚན་བཅས་བཟླས་བརྗོད་བྱས་པ་རྣམས།དང་གི་སྒྲིབ་པ་དག་ནས་ཀྱང་།ཞེས་སོགས་མང་པོ་གསུངས།བློ་ལྡན་གྱི་ལུང་བསྟན་ཟུར་བྱང་ལས།འམ་གླིང་ལྟེ་བ་གངས་ཏི་སེ།གང་མཇལ་སྐྱེ་བ་གསུམ་ནས་ཐར།མ་པང་གཡུ་མཚོ་སྔོན་མོ་ལ།གང་འཐུང་ཚེ་རབས་སྡིག་སྒྲིབ་སྦྱང་།ཞེས་གསུངས།མེ་རི་གྱད་ཕུར་གྱི་འཕྲིན་ལས།༼༡༩༠༽ལས།ཏི་སེ་ཤེལ་གྱི་མཆོད་རྟེན་ནི།མ་བརྩེགས་དཔངས་མཐོ་བོན་གྱི་རི།མ་པང་གཡུ་མཚོ་མཎྡལ་ནི།མ་བརྐོས་གཏིང་ཟབ་ཁྲུས་ཀྱི་མཚོ།སྤོས་རི་ངད་ལྡན་སྒྲུབ་གནས་ནི།ཉམས་དགའ་ཡིད་འོང་བཞུགས་པའི་གནས།རི་བོ་དེ་ཡི་ཕྱོགས་བཞི་ལ།འཁྱིལ་བའི་མཚོ་བཞི་མེ་རེ་རེ།གཅིག་གི་གུང་རྒྱུད་དངུལ་མོ་མཚོ།གཅིག་ནི་མ་པང་གཡུ་མོ་མཚོ།གཅིག་ནི་ལ་ངག་གསེར་མོ་མཚོ།གཅིག་ནི་ཟོམ་ཤང་ལྕགས་མོ་མཚོ།ཞེས་སོགས་དང་།ལུང་དེ་ལས།མ་པང་མཚོ་ཡིས་ཕྱོགས་བཞི་ལ།འབབ་པའི་ཆུ་བཞི་ཐ་ལ་ལ།ཞེས་དང་།དེ་ཡི་ཐུགས་རྗེའི་འོད་ཟེར་གཅིགའམ་གླིང་ཉི་མ་ནུབ་ཕྱོགས་ཀྱི།རུ་ཐོག་རི་ཡི་རྩེ་མོར་འཕྲོས།ལྷ་ཆེན་ཀུན་ཐོག་རིང་ནམ་དང་།ཤེལ་བཟའ་འཕྲུལ་ཆེན་བཤོས་པའི་སྲས།དྲེགས་པ་དབལ་ཆེན་གེ་ཁོད་ནི།ཞེས་པས་སྟོད་རུ་ཐོག་གི་གནས་སུ་ཡང་དབལ་ཆེན་གེ་ཁོད་ཀྱི་བྱིན་གྱིས་བརླབས་པའི་གནས་ཤིག་ཀྱང་ངེས་པར་དུ་ཡོད་པར་འདུག་ཀྱང་འདིར་གསལ་པོར་བཤད་དཀའ།མེ་རི་གྱད་ཕུར་གྱི་སྐོང་བ་ལས།བླ་རི་གངས་དཀར་ཏི་སེ་ལ།གསེར་གྱི་མེ་དཔུང་སེར་པོ་འབར།བླ་མཚོ་དྭང་ར་མ་པང་ལ།གཡུ་ཡི་དུད་པ་སྔོན་པོ་འཐུལ།བླ་བྲག་རྟ་སྒོའི་བྲག་ཆེན་ལ།གསེར་གྱི་ཚྭ་ཚྭ་འཁྲུགས་ཤིང་འཕྲོ།རི་བྲག་མཚོ་ལ་སྤྲུལ་པའི་གསས།གེ་ཁོད་དབུ་གསུམ་ཕྱག་དྲུག་པ།ཞེས་པས་ཡི་དམ་ལྷ་ཡིས་བྱིན་གྱིས་བརླབས་པའི་ཚུལ་བསྟན།གཞན་ཡང་ལུང་དེ་ལས།ལས་ཀྱི་དཀྱིལ་ཆེན་ཞེས་པའི་ཡི་དམ་ལྷས་བྱིན་གྱིས་བརླབས་པ།སྟོད་སེང་གེ་གངས་ཀྱི་རིའོ།།ལས་ཀྱི་སུམ་ཕུད་ཀྱིས་བྱིན་གྱིས་བརླབས་པའི་གནས།ལ་ཞགས་རི་ཡི་རྩེ་མོ་ཞེས་གསུངས་པས་སྟོད་ལ་ཞགས་ཞེས་པའི་ས་ལ་ཡོད་པར་མངོན།ཚེ་དབང་གནས་བརྒྱད་ཀྱི་བསྟོད་པ་ལས།འམ་བུ་གླིང་གི་དབུས་ཕྱོགས་ཀྱི།ཏི་སེ་གངས་ཀྱི་རི་བོ་ལ།འགྲོ་མགོན་ཚེ་དབང་རིག་འཛིན་བཞུགས།ཞེས་རྗེ་བཙུན་ཚེ་དབང་གིས་བྱིན་གྱིས་བརླབས་པའི་གནས་ཡིན་པར་བསྟན།མ་པང་མཚོ་ཡི་ལྷོ་ཤར་ཕྱོགས་སུ་ཐག་རིང་ཙམ་ཞིག་ན་སྤོས་རི་ངད་ལྡན་ཞེས་རི་རྩེ་མོ་བཞི་ལྔ་ཙམ་དུ་གྱེས་པའི་ཚུལ་ཅན་དེ་ཡང་བྱིན་གྱིས་བརླབས་པའི་གནས་དང་།ལུང་གིས་ཟིན་པའི་གནས་ཀྱང་ཡིན།དཀར་ཆག་གི་མཆན་དུ།དེང་སང་བོན་རི་ཟེར།ཞེས་སོ།།